Steffen Larsen (LA), 2025-01-14:
I april 2021 vurderede landets tre retsmedicinske institutter i en rapport, at opioider er de farligste stoffer i Danmark.
Smertestillende piller som tramadol og oxycodon er også nået over Atlanten, og selv om vi i Danmark ikke står i en opioidkrise ligesom i USA, har opioider været skyld i et stigende antal overdoser blandt unge danskere.
Stofferne fentanyl, oxycodon og tramadol er ekstremt afhængighedsskabende, og de dulmer smertesansen og påvirker den del af hjernen, der styrer vejrtrækningen.
Dermed er stofferne ekstremt farlige, og det kræver naturligvis at blive behandlet ekstrem varsomhed, hvordan vi tillader dem i vores samfund.
For stoffernes positive side kan jo være midlertidig smertebehandling, men den langsigtede effekt er dyb, destruktiv uafhængighed, hvor stoffet overtager menneskets liv.
Den gode ven, man havde, den kærlige far eller mor eller den rare kollega kan pludselig falde ned i et misbrug, der overtager deres liv, besætter dem og gør dem til misbrugets slave.
For det er ikke nødvendigvis samfundets bund, der ender i det her misbrug.
Det er ikke nødvendigvis folk, der har det svært i forvejen.
Nej, det er også helt almindelige danskere, der på grund af længerevarende smertebehandling kan ende i afhængighed – en afhængighed, der kan få dem ud på det sorte marked, der kan få dem ud i kriminalitet, og som kan give dem enorme sociale problemer.
Derfor er det ekstremt vigtigt, at vi får sikret effektiv behandling til misbrugerne, og at vi får sikret, at der følges op på patienter, der har været i smertebehandling med opioider.
På samme tid ser vi også banderne handle opioider til gymnasieelever, som om det var et middel, der kunne dæmpe eksamensangst, eller som kunne hjælpe med nattesøvnen.
Lad mig bare sige det klart: Det er ikke det, det stof kan.
Det er ganske enkelt vanvid.
Hvad er så worst case ved en fuldstændig ukontrolleret opioidepidemi?
Ja, det kan man se i USA, hvor de har op imod 80.000 dødsfald om året.
Men ikke blot dødsfaldene er et problem.
Antallet af folk, der lever med afhængigheden, er på flere millioner.
Ganske vist er USA et stort land, men stoffernes indtog rammer benhårdt, og da komponenterne leveres velvilligt fra Kina, der ikke ligefrem er venligsindet over for Vesten, til mexicanske karteller, der smugler stofferne ind i USA, så ligner det jo næsten en operation, der skal undergrave en fjende.
Til sammenligning med de 80.000, der dør af opioider om året, havde USA i løbet sine 20 år i Afghanistan 2.500 døde soldater.
Og hvis man sammenligner med invasionen og besættelsen af Irak, er dødsfaldene på amerikansk side 32.292 på 20 år.
Igen ser vi, at 5 måneders opioidkrise dræber flere unge amerikanere, end en ganske blodig krig gjorde.
Så hvis man vil føre krig mod USA, vil den mest effektive metode altså være at sende stoffer ind over grænsen.
Det samme skal vi andre i Vesten ligeledes være vågne over for.
For vi ser skruppelløse nationer, virksomheder og bander samarbejde om denne ekstreme undergravning af USA.
Så vi ved, hvor slemt det kan blive, og nu må vi så sikre, at problemet ikke kan komme til Danmark i samme grad.
Vi har også måltal, hvor vi kan måle på, om det, vi gør, virker.
I 2021 døde 117 i Danmark af opioider, i 2022 var 124, og i 2023 døde 141.
Altså har vi set en stigende trend, og det er den kurve, vi skal have knækket.
Tallene for 2024 kender vi ikke endnu, men trenden virker klar.
Det må være flere.
Jeg beder til, at kurven er knækket, men hvis vi lader tallet stige år efter år, er det fuldstændig uholdbart.
Det er unge menneskers skæbne, som vi lader gå den forkerte vej.
Så lad os i fællesskab finde de gode løsninger, og lad os gøre det her til et område, vi holder fokus på.